Papersnake/gushiwen huggingface dataset:
大晟府拟撰释奠十四首
佚名（隋代）

牺象在前，豆笾在列。
以乡以荐，既芬既洁。
礼成乐备，人和神悦。
祭则受福，率遵无越。
赠曾涤生庶子用东坡除夜赠段屯田韵
江忠源（清代）

洞庭渺人间，衡岳矗天半。茫茫高与深，妄测真可叹。

先生廊庙珍，宁比白珩玩。延裕下水船，叔夜广陵散。

有如大国楚，曹桧谁等伴。才高心转下，吐纳师公旦。

叔季俗浇薄，喷饭堪满案。鸴鸠抢榆枋，井底蛙声乱。

贤者不可测，无垢躬自盥。几带勒箴铭，韦弦砭急缓。

庶几忠恕心，家学参一贯。行当位夔龙，为世起贪懦。

春和美阳泽，万物归炉炭。功成湘水上，松竹款山馆。

嗟余亦嵚崎，世熊羞冷暖。感君缠绵意，勉歌发笑粲。
此悟
罗与之（宋代）

遑遑偶偶亦堪悲，桀死尧生毕竟齐。
空羡驼峰烹翠釜，漫思鲈竟拌金齏。
荣华代谢看荆棘，今古推迁望涧溪。
造化密移於此悟，长歌拾穗任天倪。
颍州择胜亭诗
苏辙（宋代）

我嗟世人，谁实与谋。
生伏其庐，死安於丘。
既成不化，窘若絷囚。
我行四方，所见或不。
江海之民，生托于舟。
前炊釜鬵，後凿匽溲。
昼设豆觞，夕张衾稠。
出入涛澜，归宿汀洲。
与风皆行，与水皆浮。
坐食网罟，以鱼去留。
居无四邻，行无朋俦。
胡貊之民，驾车以游。
外缠毳韦，内辑貂鼬。
美水荐草，驱马纵牛。
逐射兔鹿，聚爬薪槱。
食肉饮水，雨雪相咻。
草尽水乾，风卷云收。
所至成群，不怀一陬。
今我柰何，横自绸缪。
翼为华堂，涌为层楼。
缭以修垣，贯以通沟。
势穷物变，何异一沤。
弃之不忍，徒去莫由。
矧兹士夫，泛焉周流。
如燕巢春，知不期秋。
修椽高栋，徒与民仇。
一日安居，百年怨尤。
我兄和仲，塞删立柔。
视民如伤，有急斯周。
视身如传，苟完不求。
山磐水嬉，习气未瘳。
岂以吾好，而俾民忧。
颍尾甚清，湖曲孔幽。
风有翠幄，雨有赤油。
匪舟匪车，亦可相攸。
民曰公来，庶几无愁乎。
萧闲堂坐雨口号
沈世良（清代）

隐隐雷车走阿香，遥天一半尚斜阳。茶声满树抛书坐，矮竹扶云过短墙。
庞眉黄冠方外奇士也携山水图求售知余不纳必欲求诗
周权（元代）

铁冠鹤骨玄都仙，清晨过我谈重玄。手中衡霍堕尘几，缟素重重开风烟。

正嫌客舍如舟窄，挂壁恐渠冲破屋。急教童子捲还师，始觉眼前无突兀。
为兰风题天上人间图即以志别 其七
孙原湘（清代）

春明好梦易蹉跎，掣泪同听小玉歌。他日霓裳天宝曲，又添公案一重多。
次韵奉和孙太守脩浚让泉之作
韩日缵（明代）

名泉香冽劈云开，六一曾经品第来。再见环滁溅玉液，恍疑合浦返珠胎。

久湮岂有山灵閟，乍涌宁关地脉回。异代风流真竞爽，使君元是济川才。
暮冬送何秀才毗陵
伍乔（五代）

匹马嘶风去思长，素琴孤剑称戎装。
路涂多是过残岁，杯酒无辞到醉乡。
云傍水村凝冷片，雪连山驿积寒光。
毗陵城下饶嘉景，回日新诗应满堂。
太常引·便晴也是不曾晴
刘辰翁（宋代）

便晴也是不曾晴。不怕金吾禁行。风雨动乡情。梦灯火、扬州化城。少年跌宕，谁家娇小，绕带到天明。昨夜月还生。但惊破、霓裳数声。
次福青宏路站州守林清源邀饮治所
张翥（元代）

酒家篱落隔青棕，更在轻烟细雨中。绕郭好山横野碧，缘溪芳树立春红。

故人雪鬓年年老，太守风谣处处同。十载相逢又相别，不堪回首海云东。
风入松 次韵彊村老人病起之作，时将南下。
陈曾寿（清代）

苦心不惜麝成尘，别久感馀薰。横机漫试东坡老，正何妨、衰相天身。

密课温燖药裹，行窝安稳吟魂。

清秋病起景光新，曾拜梦中人。千年结集因缘在，住刹尘、好是逡巡。

早晚开尊雨夜，不愁迷路烟津。
念奴娇·沁园秋早
佚名（宋代）

沁园秋早。对亭台冷落，荒凉池沼。西帝晨游无异胜，都把仙花开了。金粟玲珑，鹅黄娇嫩，不管霜风悄。清香入梦，梦魂惟怕天晓。乘兴折取一枝，满身兰麝，不减蟾宫好。赠与佳人，因笑道、休学姮娥空老。待约明朝，金英满地，莫遣儿童扫。相将花上，醉眠尤胜芳草。
送窦九归成都
杜甫（唐代）

文章亦不尽，窦子才纵横。非尔更苦节，何人符大名。

读书云阁观，问绢锦官城。我有浣花竹，题诗须一行。
率饮亭二十绝 其二
王十朋（宋代）

苍头稍知耕，赤脚颇能酿。有田俱种秫，我日坐亭上。
冬日
陆游（宋代）

室中恰受一蒲团，也抵三千世界宽。
上茦莫如扃户坐，苦闲犹复取书看。
蔬青饭软枝梧老，窗白炉新准备寒。
堪笑此翁幽独惯，却嫌儿女话团栾。
万景楼三首用韵
孙应时（宋代）

德润连城璧，文工五凤楼。
不愁来蜀徼，政喜识荆州。
世久欺儒素，人当问品流。
平生郭有道。得共李公舟。
试笔偶书
郑谷（唐代）

沙鸟与山麋，由来性不羁。可凭唯在道，难解莫过诗。

任笑孤吟僻，终嫌巧宦卑。乖慵恩地恕，冷淡好僧知。

华省惭公器，沧江负钓师。露花春直夜，烟鼓早朝时。

世路多艰梗，家风免坠遗。殷勤一蓑雨，只得梦中披。
舞曲歌辞。凯乐歌辞。破阵乐
佚名（唐代）

受律辞元首，相将讨叛臣。咸歌破阵乐，共赏太平人。
云山图
陈景融（明代）

浮世茫茫自古今，红尘不到白云深。挂冠神武归来后，随意看山憩树阴。
别怀
杜牧（唐代）

相别徒成泣，经过总是空。劳生惯离别，夜梦苦西东。

去路三湘浪，归程一片风。他年寄消息，书在鲤鱼中。
吏部苏尚书右选胡侍郎皆和鄙句次韵道谢
黄庭坚（宋代）

不待烹茶唤睡回，天宫两宰和诗来。
清如接笕通春溜，快似挥刀斫怒雷。
近日收书渐多戏成
薛瑄（明代）

元凯真成癖，收书日又多。静须频检阅，忙不废吟哦。

得意欲谁语，感怀聊自歌。忘形到尔汝，胶漆岂能过。
子由新修汝州龙兴寺吴画壁
苏轼（宋代）

丹青久衰工不艺，人物尤难到今世。
每摹市井作公卿，画手悬知是徒隶。
吴生已与不传死，那复典刑留近岁。
人间几处变西方，尽作波涛翻海势。
细观手面分转侧，妙算毫厘得天契。
始知真放本精微，不比狂花生客慧。
似闻遗墨留汝海，古壁蜗涎可垂涕。
力捐金帛扶栋宇，错落浮云卷新霁。
使君坐啸清梦余，几叠衣纹数襟袂。
他年吊古知有人，姓名聊记东坡弟。
郡斋水阁闲书·莲子
文同（宋代）

绿实填房未满，黄茸绕壳方开。
为问因谁劝酒，一时齐侧金杯。
寄介夫
李覯（宋代）

天恨吾侪各一方，夕阳千度到西窗。
因循流俗今皆是，磊落如君信少双。
书未隔年难得报，心从薄宦始应降。
可怜汉水无拘系，长与旴江会九江。
宫词 其七十六
花蕊夫人徐氏（唐代）

金画香台出露盘，黄龙雕刻绕朱阑。焚修每遇三元节，天子亲簪白玉冠。
腊前五日立春天气极暄妍今复雨雹凛凛不休所居梅花方盛开一雨零落殆尽怅然为赋此诗
张扩（宋代）

东风破残腊，吹尽五日寒。晴光下杨柳，美影斗鸭栏。

锦鳞触轻冰，碎玉已珊珊。日夜望鲜荣，发我砌下兰。

寒去仍复来，崛强作跳丸。烂漫江梅花，孤芳忽飘残。

落跗不可缀，香雪空阑干。赖有青春心，养此商羹酸。
清明前风雨兼旬城外桃李无在者书室中有酴醿
郑刚中（宋代）

素质吐孤芳，柔条敷瘦绿。
谁将刻楮手，作此数蕤玉。
园林烟雨多，百卉飞蔌蔌。
小室偶深静，花意犹清淑。
置之砚席间，鼻观常芬馥。
湖山堂晚坐
释绍嵩（宋代）

木叶落时节，湖山向晚晴。
移床桥上坐，看客海边行。
寂寂饶孤兴，悠悠送此生。
遣愁聊觅句，那敢谓长城。
湖山
陆游（宋代）

故堞无遗迹，萧然数十家。
茶烟映山起，酒旆傍堤斜。
次韵王待制题予庐山记后二绝
喻良能（宋代）

山阿诗刻照云松，到处逢人问我公。
白傅苏仙名不灭，公名今在两贤中。
塞上曲二首寄大中丞张肖甫
刘黄裳（明代）

侦骑飞来夜探胡，为言城下五单于。
宛驹市得红罗去，拜舞军前唱把都。
谢曹东甽跋吟卷
武衍（宋代）

十年湖海仰师儒，八斗衣传子建余。
袖里有诗须印证，句中无眼定趦趄。
吹香玉唾清如许，刮膜金篦病已除。
媪扇何曾求贵重，等閒中得会稽书。
滴滴金
晁端礼（宋代）

庞儿周正心儿得。眼儿单、鼻儿直。口儿香、发儿黑。脚儿一折。

从来薄命多阻隔。未曾有恁相识。除非烧香做功德。且图消得。
治圃杂书二十首
方回（元代）

胸中书万卷，老去与谁论。
不善谋人国，犹堪灌我园。
草簪门昼掩，鹊下土新翻。
物理閒推测，天机未易言。
九日过方顺桥书怀
崔应阶（清代）

征途难破是愁围，秋满长堤叶乱飞。行客有情萦细柳，断鸿无次背斜晖。

十年燕塞家频隔，九日龙山约屡违。此去正逢南下路，羁迟何事未能归。
梅花四首
袁燮（宋代）

清香妙质总宜人，老干青枝更绝尘。
彻骨风流真我友，竹篱茅屋故相亲。
痴儿
王迈（宋代）

痴儿缠五岁，器局稍精明。
弄笔夸郎罢，窥鸾效女兄。
顾瞻眸子俊，酬答舌头轻。
但愿身长健，看渠骨骼成。
西山韩太师坟
黄庚（元代）

古墓年深草树荒，石人石马卧斜阳。
争如湖上逋仙冢，诗骨埋云万古香。
赠江州李虚一司户
祖无择（宋代）

官况萧条三语掾，地居卑湿九江城。
曾闻午夜开宣室，早晚君王召贾生。
临江仙
刘辰翁（宋代）

睡过花阴一丈，愁深酒力千钟。梦魂不得似游蜂。瓶花无密约，到处自神通。

天上西湖似锦，人间骄马如龙。今年不与去年同。飘零终不恨，难与故人逢。
周尹潜雪中过门不我顾遂登西楼作诗见寄次韵
陈与义（宋代）

晓窗飞雪惬幽听，起觅新诗自启扃。
不觉高轩墙外过，贪看万鹤舞中庭。
荆南秋望
寇准（宋代）

西风吹户牖，犹自客荆蛮。
积水浮秋汉，微阳淡远山。
蝉稀疏叶尽，雨歇片云闲。
何日忘簪绂，深居石室间。
次韵郑郎中作四明谢遗尘九题走笔不二 其六 樊榭
史浩（宋代）

从来此地隔凡尘，多是嬴秦避世人。檐外饱闻丹凤味，阶前更看舞麒麟。
洗心堂
曹翊（唐代）

清光秀发水云乡，不见骚人意未降。
风压柳梢低酒舍，月移松影上僧窗。
山泉涨起潮三尺，野老钓归鱼一双。
更待练光斜趁日，坐看金斗熨秋江。
挽何司令二首
李曾伯（宋代）

太学何蕃誉，当时蔼帝乡。
五联棣华萼，三折桂枝香。
司社腾声望，题舆迓宠光。
奇才今已矣，流庆在虹梁。
胡汀鹭藏有纳兰容若、顾梁汾书扇二叶，因画贯华阁图，征题，寒厓要余同作三首 其三
廉泉（清代）

风月无情任卖痴，伤心未许俗人知。流传断句图应美，可似江南老画师。
送苏修撰赴阙四首
张载（魏晋）

秦弊于今未息肩，高萧从此法相沿。
生无定业田疆坏，赤子存亡任自然。
以读书破万卷下笔如有神为韵赋十诗送赵然然
方回（元代）

扬雄论立师，始于书一卷。
曾子贯忠恕，本无书可传。
赵子足著述，古今妙贯穿。
考诸领袖间，深衣有表撰。
陈方伯自闽中移蜀寄柬
胡应麟（明代）

奏事驰仙阙，除书下圣朝。杨舲江树合，行部海棠娇。

云暗三峨寺，天长万里桥。浣花溪上路，词客可重招。
送谢景思从辟督府二首
曹勋（宋代）

乘传逆知怀抱开，壁门春晚静尘埃。
萱明子舍虽云乐，檄愈头风得屡催。
横槊便知威黠虏，指踪端复赖长才。
维持江左风流在，富贵行看正鼎来。
黄白菊
赵蕃（宋代）

白菊欹倾拥玉钿，黄花零乱委金钱。
饥寒未免交为累，金玉繇来枉现前。
牵牛花
危稹（宋代）

青青柔蔓绕修篁，刷翠成花著处芳。
应是折从河鼓手，天孙斜插鬓云香。
老病追感壮岁读书之乐作短歌
陆游（宋代）

少年志力强，文史富三冬；但喜寒夜永，那知睡味浓。
庭树风淅淅，城楼鼓冬冬，自鞭不少贷，冻坐闻晨钟。
探义剧攻玉，摛文笑雕龙；落纸笔纵横，围坐书叠重，得意自吟讽，清悲答莎蛩。
饥肠得一饼，美如紫驼峰。
俯仰五十年，干世终不逢。
夜半起饭牛，颓然成老农。
束书不更读，蠹简流尘封。
世无袁伯业，太息吾何从！
次王照邻韵二首
赵蕃（宋代）

虚憍徒恃井陉归，空壁争趋汉鼓旗。
少不如人当自笑，况于心在力疲时。
宫词 其二十四
杨皇后（宋代）

凉秋结束斗炎新，宣入毬场尚未明。一朵红云黄盖底，千官下马起居声。
章献明肃皇太后恭谢太庙
佚名（隋代）

太宫尔肃，烈祖巍巍。
上炳淳耀，下流德晖。
诒谋燕翼，奄宅邦识。
子孙千亿，历数同归。
题龟峰
谢枋得（宋代）

三十二峰峰最高，脚踏高处真人豪。
远观灵山一{倍亻换山}嵝，俯视彭蠡无波涛。
眼明始见沧海阔，心閒却怜人世劳。
后百千年谁独立，万古一览皆秋毫。
小园新晴
陆游（宋代）

衰病犹烦药石功，残春终日在园中。
地偏幽草为谁绿？雨霁新花如许红。
足蹇扶持须稚子，杯深暖热赖邻翁。
此身虽向闲中老，若比休休却未同。
渔家傲 钓月
陈霆（明代）

薄晚烟林收紫翠。澄江皓月秋无际。六尺钓竿随手制。

丝纶细。流光动处鱼龙避。

试问云台成甚事。直钩自适闲中趣。夜静水寒慵久伫。

空归去。西风梦到芦花被。
孤儿行
田茂遇（清代）

孤儿啼声何凄然！问汝啼何为，长跪答言：父为南海太守，居官清廉，不枉取一钱。

鸣驺吹角，大吏巡边，前导到部势喧然。晨报谒不得前，夕报谒不得前。

急从贩缯者，贳缣百联。献之幕府大不欢。曰此邦旧有百斛珍珠船。

大吏朝去境，夕拜笺。守此海邦，另择名贤。乌白鹭黑，上下茫然。

父羁南海不得旋，客死归黄泉。儿负嫠母，跋涉山川。

乞食路间，望见大吏，鸣驺吹角仍巡边。猗嗟父骨归何年！
奉和冯允南二首 其二
范镇（宋代）

常望乡山忆翠微，此来时节更春晖。林间怨鹤久招隐，花外啼鹃仍劝归。

云似随人飞缥缥，雨如先道洒霏霏。回思仕宦平生事，六十三年始悟非。
赋友人竹轩
曹勋（宋代）

轩外萧骚静碧云，有来君子助通津。
烟幢羽盖诚销暑，玉轴牙签不受尘。
解箨竹林宜琐碎，漙梢风露献清新。
茶瓜雅纳开怀客，俱喜高材似主人。
孤雁
王恭（明代）

钿弦声里自成行，无那分飞落楚霜。前侣飘零何处在，青春作伴好还乡。
雪山寺诗应制
吴伯宗（明代）

雨雪霏霏遍海涯，山前梵刹最为佳。璚英幻出菩提树，玉屑妆成净土沙。

空外锡飞惊皓鹤，云间松老失乌鸦。大千世界无尘滓，九㝢同风总一家。
西江月·顿悟轮回入道
谭处端（元代）

顿悟轮回入道，时中锻炼绵绵。存存损损恁专专。要免将来流转。火灭莲开五叶，烟消玉结三田。欲超无上离人天。了取空虚古殿。
道庐陵游青原山谒保宁宗老一首
李纲（宋代）

老病维摩卧七闽，欲邀瓶锡伴閒身。愧无拂石眠云分，来作轻裘缓带人。

小队入山风袅袅，飞泉出寺石磷磷。烦师更举西来意，一点阳和万物春。
柳梢青（黄杷林送李粹伯）
赵师侠（宋代）

料峭余寒。元宵欲过，灯火阑珊。宿酒难醒，新愁未解，摇兀吟鞍。

深林百舌关关。更雨洗、桃红未干。野烧痕青，荒陂水满，春事何堪。
樟树镇
宗稷辰（清代）

誓师仗节见名儒，鹿渚于今缅壮图。客路双歧争楚粤，上流一柱扼江湖。

雄风力挽狂澜迅，落日光摇大树孤。可幸承平长偃赋，旧时铭碣委烟芜。
苍梧谣 其六 周生意有所惑，作此戏之
梁德绳（清代）

望。烟水吴江恨杳茫。回春意，佛力仗慈航。
醉春风 久阴
陈世祥（清代）

最是鸣鸠横。硬与花成讼。摧残万片葬新泥，痛。痛。

痛。屏曲香慵，帘旌腻逼，冷云无缝。

未把愁来送。又把愁来种。无聊觅得却愁方，梦。梦。

梦。白堕三升，黑甜一枕，讨他闲空。
大江东去·用东坡先生韵
赵秉文（金朝）

秋光一片，问苍苍桂影，其中何物？一叶扁舟波万顷，四顾粘天无壁。叩枻长歌，嫦娥欲下，万里挥冰雪。京尘千丈，可能容此人杰？
回首赤壁矶边，骑鲸人去，几度山花发。澹澹长空今古梦，只有归鸿明灭。我欲从公，乘风归去，散此麒麟发。三山安在，玉箫吹断明月！
元范尊兄示及十梅诗风格清新意寄深远吟玩累日欲和不能昨夕自白鹿玉涧归偶得数语 寒梅
朱熹（宋代）

白玉堂前树，风清月影残。无情三弄笛，遥夜不胜寒。
蔡仲谋遗鲫鱼十六尾余忆在襄城时获此鱼留以
梅尧臣（宋代）

昔尝得圆鲫，留待故人食。
今君远赠之，故人大河北。
欲脍无庖人，欲寄无鸟翼。
放之已不活，烹煮费薪棘。
题轸师房二首
张耒（宋代）

漠漠雨苔依砌绿，鲜鲜秋菊映阶黄。
山僧睡起日亭午，出户微微柏子香。
田家四首 其二
李纲（宋代）

场圃事方毕，稻粱成已勤。儿童自逐逐，鸡犬亦欣欣。

啼鸟霜林暮，卧牛烟草昏。田夫乐岁稔，斗酒共醺醺。
满江红（八窗叔和，再用韵）
李曾伯（宋代）

竹马同游，平生志、相期霄壑。今老矣，儒冠宁误，戎装徒著。卷起鲸鲵江海事，放教禽鸟山林乐。问尚堪、舞剑渡河无，公应莫。

粟可饭，衣从恶。秫可酒，茶胜薄。但此身长健，老天不错。竹院昼闲参内景，蒲团夜坐披圆觉。愿此生、无愧北山猿，西湖鹤。
醉春风
米友仁（宋代）

一阳来复群阴往。吾道从今长。万事莫关情，月夕风前，依旧须豪放。

卿云舒卷浮青嶂。从古书珍赏。满引唱新词，春意看看，又到梅梢上。
酬余判院
郑会（宋代）

新篇如许好，欲和费沉思。
相聚不为浅，能吟独未知。
柳含春细细，梅待雪迟迟。
重碧沽官酒，今当与说诗。
寿泉使
刘克逊（宋代）

新春三九左弧垂，惟有东皇造化知。不为等闲花柳计，独应长化栋梁姿。

擎天一柱宁论价，伴月孤根永不移。自昔中书贵多考，愿公难老过□期。
灵峰
楼钥（宋代）

老筇扶我转林丘，直到僧房最上头。
地拥双峰遮胜境，天分半石閟灵湫。
空中大士澹相对，山罅清泉空自流。
人谓石崖宜置我，不知来此有缘不。
七月望后陪谢枚如丈山居 其三
陈宝琛（清代）

自别灵源出，今归未廿春。到门乔木仅，伐石旧题新。

欣厌随人代，成亏了佛因。海风吹短发，且喜未扬尘。
出还
韦应物（唐代）

昔出喜还家，今还独伤意。入室掩无光，衔哀写虚位。

凄凄动幽幔，寂寂惊寒吹。幼女复何知，时来庭下戏。

咨嗟日复老，错莫身如寄。家人劝我餐，对案空垂泪。
次韵和渊明形影神三首 其三 神释
李纲（宋代）

人生若大梦，积微以成著。少壮得老死，一念即非故。

二子异金石，松萝暂依附。胡为羡久生，切切儿女语。

有形会当灭，是影无实处。惟我谢客尘，妙湛乃常住。

不入造化机，岂堕阴阳数。回光试反照，凡圣悉皆具。

不减亦不增，谁毁复谁誉。超然外死生，卓尔无来去。

周行万物表，独立初不惧。二子非吾徒，安用多忧虑。
题钓鱼图勉许瑛
张宁（明代）

生不见渭水渔翁发垂白，欲事纶竿死岩泽。一朝天子梦中求，兆协非熊年八十。

又不见子陵垂钓富春山，万事无心天地閒。客星一夕犯帝位，羊裘拥入鹓鸾班。

古人出身有如此，却笑今人徒已尔。生意何须南亩田，世情付与东流水。

况汝持身当有为，读书正遇少年时。饭囊酒袋人不数，凤雏麟子真吾师。

我昔成童游泮学，雪案萤窗自磨琢。但愿才名播缙绅，焉知冻馁填沟壑。

迩来踪迹虽淹留，襟怀不作青云愁。丈夫处世贵廓落，何用浮鸥一钓舟。
酹江月
葛长庚（宋代）

旧家宋玉，是何人、偏到秋来凄惨。细雨疏风天气冷，离别令人惨黯。樯燕飞归，岸花吹送，自是生怀感。挑灯酌酒，平生明目张胆。

二十年在江湖，枫亭柳驿，往事都曾览。胸次可吞云梦九，也没尘埃一糁。木落山高，云寒雁断，水瘦溪痕减。不知把菊，又在何处轩槛。
余以前年五月八日到官今年又于此日去郡同僚
吴芾（宋代）

来守江山恰二年，同僚何幸得诸贤。
屡邀风月供吟笔，几度江山棹酒船。
自分衰颓今老矣，可堪离索更凄然。
青云有路平如砥，公等应须早着鞭。
不愚兄示上元佳句谨次韵为笑
饶节（宋代）

溪云酿雪展还收，数日春严罢出游。月竹萧萧香转座，瓶汤隐隐被蒙头。

一灯聊破上元梦，半夜稍增涂足油。说妙谈玄吾不会，从教高挂雪峰毬。
谢何茂才惠诗
陈宓（宋代）

红尘垂老得何郎，笔力骎骎到马杨。
更拟他年求妙语，青山深趣为君藏。
送张羽后夜坐西斋
高启（明代）

闲斋听钟坐，忧绪怅多端。
鸣雁雨中急，离人江上寒。
秋灯下木叶，夜艇隔风湍。
别后情萧索，方知旧会欢。
罢吏客郡城已数月滞留忽已岁暮浩然兴叹作一首
程俱（宋代）

一行作吏向吴城，五见陬隅上薄冰。魏觊三章堪自约，殷源百薄敢言登。

揶揄祇送人为郡，噎媢初非我负丞。鞅掌栖迟俱害性，不知须鬓欲侵凌。
潇湘八景 其三 江天暮雪
释德洪（宋代）

长空暝色黯阴云，六出飘花堕水滨。万境沈沈天籁息，溪翁忍冻独垂纶。
东门行
许志仁（宋代）

东门杨柳暗藏鸦，东门行客欲离家。
树头春风草头露，鸦自不飞人自去。
妾家南浦桂为堂，房栊瑉玉帘夜光。
炉烟多，绮罗重，水槛风入笙箫凉。
欢娱未毕未轮远，方寸秋丝纷百茧。
愿郎功业落人间，长使春闺女无怨。
绿阴
顾逢（宋代）

夏木千重裹，春无迹可窥。
静如云聚处，动似雨来时。
坐对清相逼，行吟暑不知。
幽禽啼复歇，难认着巢枝。
和张都宪咏湖亭山字韵四首 其一
薛瑄（明代）

宪台佳胜占湖山，湖上新亭白昼閒。风送荷香来几席，日移竹影上阑干。

金塘水满鱼争跃，碧嶂云收鸟自还。好景无边浑负却，何时同倚画屏看。
春朝早起
范成大（宋代）

莫笑眠常早，还怜起不迟。
穠香温夜气，小雨湿春姿。
瘦比中年甚，寒惟病骨知。
羡渠儿女健，绕屋探南枝。
寄张守仲思十首
陈造（宋代）

迂船径欲一相过，安德桥西之字河。
未苦路长寒切骨，倚君一笑作春和。
苏幕遮
孙云凤（清代）

白萍洲，黄叶渡。云静秋空，人逐飞鸿去。目断高楼天欲暮。

远水孤帆，衰草斜阳路。

漏声沉，桐影午。江阔山遥，有梦还难渡。帘外霜寒风不住。

明月芦花，今夜知何处。
偈颂五十一首
释道冲（宋代）

衲僧家，不著佛求，
不著法求。然虽如是，
在佗烟焰里，争敢不低头。
阳羡杂咏十九首。清辉堂
陆希声（唐代）

野人心地本无机，为爱茅檐倚翠微。

尽日尊前谁是客，秋山含水有清辉。
送子高知润州
刘敞（宋代）

屈指朝廷士，谁能望素风。贤良方正举，父子弟兄同。

鄙谚黄金贵，愚儒白首穷。今看一战霸，信有万夫雄。

官秩南宫峻，天文右掖通。埙篪谐大雅，鸿鹄起层空。

帝予夸乡乐，民怀济物功。吴人真得虎，汉守去凭熊。

山势端临北，江流正直东。遥知子牟意，故在九城中。
生老病死佛家以为四苦宋人又借此以诮权贵今反之为四绝句焉 其二
杨巍（明代）

甫看血气衰，百事一无为。白发茅檐下，从教日晷移。
次韵薛奉常清凉山灵潭寒瀑二绝句 其一
许及之（宋代）

清凉山中冷难宅，中有灵渊人莫测。划开神秘奉常君，万丈寒泉贮穹壁。
苑中寓直记事四首
夏言（明代）

黄金盘子爇龙涎，波面风来香满船。
银烛光摇帘影细，水晶宫里夜朝天。
时世妆－儆戎也
白居易（唐代）

时世妆，时世妆，出自城中传四方。时世流行无远近，

腮不施朱面无粉。乌膏注唇唇似泥，双眉画作八字低。

妍媸黑白失本态，妆成尽似含悲啼。圆鬟无鬓堆髻样，

斜红不晕赭面状。昔闻被发伊川中，辛有见之知有戎。

元和妆梳君记取，髻堆面赭非华风。
怀溪云壑
释文珦（宋代）

夜深台殿闭，空室自安禅。
松顶挂寒月，竹根鸣暗泉。
理方因静胜，道不在言传。
溪友同知此，今居何处边。
赠常熟贺公叔隐士
周邦彦（宋代）

怀珠崖不枯，韫玉山有辉。
隐翳不言德，人自知神奇。
公步季贞后，不为世纲縻。
浮沉里闾间，身晦道同违。
弓旌搜俊良，圭衡略无遗。
难偕集雍鹭，宁作曳尾龟。
慈仁盖天性，惠泽施鳏嫠。
倒囷食流冗，死葬病有医。
人今泣遗爱，若见岘首碑。
肯构有材子，修德亦庶几。
高风自兹显，岂病知者希。
论语十二章
孔子及其弟子（先秦）

子曰：“学而时习之，不亦说乎？有朋自远方来，不亦乐乎？人不知而不愠，不亦君子乎？”《学而》

曾子曰：“吾日三省吾身：为人谋而不忠乎？与朋友交而不信乎？传不习乎？”《学而》

子曰：“吾十有五而志于学，三十而立，四十而不惑，五十而知天命，六十而耳顺，七十而从心所欲，不逾矩。”《为政》

子曰：“温故而知新，可以为师矣。”《为政》

子曰：“学而不思则罔，思而不学则殆。”《为政》

子曰：“贤哉，回也！一箪食，一瓢饮，在陋巷，人不堪其忧，回也不改其乐。贤哉，回也！”《雍也》

子曰：“知之者不如好之者，好之者不如乐之者。”《雍也》

子曰：“饭疏食，饮水，曲肱而枕之，乐亦在其中矣。不义而富且贵，于我如浮云。”《述而》

子曰：“三人行，必有我师焉。择其善者而从之，其不善者而改之。”《述而》

子在川上曰：“逝者如斯夫，不舍昼夜。”《子罕》

子曰：“三军可夺帅也，匹夫不可夺志也。”《子罕》

子夏曰：“博学而笃志，切问而近思，仁在其中矣。”《子张》
吴兴舟过盛舍乡怀凌忠清
陈子升（明代）

遂有芳名异代传，琐闱悽惨烈皇年。致身只向龙髯上，埋血还争骥尾先。

绝笔可曾通紫极，评文犹见点丹铅。谁知沧海閒游客，洒泪双流霅水边。
报国寺松歌
劳之辨（清代）

慈仁古寺数株松，苍然不与凡界同。二十年前松下径，飞涛谡谡生清风。

前殿偃松荫数亩，纵横诘曲枝青铜。后殿高松挺千尺，夜深鸾鹤巢其中。

扶疏突兀各异状，株株鳞鬣还相向。翠色凌霜总不凋，苍皮溜雨原无恙。

僦居往岁我重过，风前月下长摩挲。偃松就槁高松茂，荣悴相形感叹多。

别后多年思劲质，青松不比人颜色。到日还来萧寺寻，似觅生平旧相识。

岂知萎谢又非初，枯者无存菀者枯。哦诗空记蟠枝影，泼墨能描直干无。

松乎松乎，尔宜植根在万仞之冈，岱顶徕峰傲寒雪。

不则宁同处士老，其材支离夭矫足怡悦。不幸偏栽佛国边，树底无端作市廛。

玉鱼百镒唐陵出，铜雀千金汉代镌。真松不问问赝贷，忍教灵物埋霜烟。

斧斤剪伐虽无虑，生憎俗客来箕踞。一夜西山风雨声，拔根定化虬龙去。
纵笔
陆游（宋代）

晨炊躬稼米，夜读世藏书。
俯仰无多媿，心知死有余。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭 其四
姚燮（清代）

自汝为我妇，十载九出门。每计一载中，数月与汝亲。

馀月我在客，独梦依舟轮。抱影汝亦独，如我含酸辛。

酸辛汝自知，舍我谁与陈？我归亦不陈，使汝郁复湮。

杜鹃愁荒山，安识园花春。银瓶宜挹浆，怜汝深潭堙。
次韵贯之见勉冒雨至后洞
刘摰（宋代）

狂电惊雷晓未收，春云能护洞天游。徘徊已尽剡溪兴，秘怪难天禹穴幽。

彊勉更须劳屐齿，龙钟何惮过山头。从今功德应圆满，厚意成人岂易酬。
悼亡子诗
李光（宋代）

脱屣尘寰委蜕蝉，真形渺渺驾非烟。丹台路杳无归日，白玉楼成不待年。

宴坐我方依古佛，空行汝去作飞仙。恩深父子情难割，泪滴千行到九泉。
送刘十五之郡
王昌龄（唐代）

平明江雾寒，客马江上发。
扁舟事洛阳，窅窅含楚月。
余久不饮酒雨过晚凉悠然独酌戏成此篇
李纲（宋代）

崎嵚历落真可笑，飘泊流离初不羞。苍髯华发老张镐，火色鸢肩穷马周。

身长九尺安所用，命酒一斗聊销忧。醉中起舞颇自得，慷慨不知风雨秋。
上西平
张元干（宋代）

卧扁舟，闻寒雨，数佳期。又还是、轻误仙姿。小楼梦冷，觉来应恨我归迟。鬓云松处，枕檀斜、露泣花枝。

名利空萦系，添憔悴，谩孤恓。得见了、说与教知。偎香倚暖，夜炉围定酒温时。任他飞雪洒江天，莫下层梯。
仲春释奠燕集存道斋分韵得天字
袁华（明代）

于穆素王庙，层构何岿然。时维中春月，释奠加豆笾。

牺尊酌醴齐，鸾刀割牲牷。陟降礼有序，对越神在天。

竣事既彻俎，朝暾曜芳鲜。坛杏炫积雪，池藻扬轻涟。

鲁叟圣人胄，幽斋肆方筵。献酬仪秩秩，论辨言便便。

浩唱发清响，希声寄朱弦。明时崇礼乐，安车政徵贤。
和赵阅道游海云山
霍交（宋代）

山深藏古寺，旁枕旧方池。鼓响揭云外，石探从水涯。

使旌游不倦，瑞麦献相随。事简民同乐，归心莫竞驰。
高太傅挽词
林季仲（宋代）

声利场中意独消，端如处士翳蓬蒿。
渡江一马神先助，夹日五蓬功更高。
不愿本朝私戚里，长称文母训儿曹。
十年共说无生话，却对东风泪满袍。
次韵和孔周翰侍郎洪州绝句十首 其七
郭祥正（宋代）

为问荷华能白红，东湖遥想鉴湖同。金龟换酒要佳客，归棹须乘月下风。
次韵王夷仲正字同游成氏园
范成大（宋代）

秀岩堂上玉东西，把酒登临望眼迷。
天宇四垂粘地近，海山一眼带潮低。
绝知客好无尘事，聊记吾曾有醉题。
倚赖群山联姓字，他年谁敢一杴泥。
许侯赠诗借韵谢 其二
杨公远（宋代）

政彻宸旒久有声，何消入梦更图形。行看大展经纶手，整顿乾坤万国宁。
塞上曲
苏平（明代）

战马闻笳鼓，横行出塞门。
阵云凝陇黑，杀气入边昏。
决策平胡虏，捐生报国恩。
犹惭汉公主，万里嫁乌孙。
左原诗三十二首 其六 卧虎山
王十朋（宋代）

昂然虎踞一原东，回首眈眈气象雄。不放众山随逝水，溪头高卧自威风。
游澹岩偶得二绝
袁镇（宋代）

石门定与玉京连，曾著方壶不老仙。
犹有当年丹灶在，空岩寂寂锁寒烟。
思归
冯时行（宋代）

安用区区五斗鸟，竹篱茅屋唤人归。
闭门高卧不通客，倚树长吟懒系衣。
秋稻水乾还筑圃，春蚕桑尽欲鸣机。
山云野树吾家物，身瘦何妨道自肥。
梅花绝句
陆游（宋代）

高韵知难折简呼，溪头扫地置芳壶。
梅如解语应惆怅，昔日名流一个无。
徐使君新作采菊亭
周紫芝（宋代）

使君占吏师，老手便治剧。论功饮无何，课最上殊绩。

人言神爵中，有此二千石。拥麾几何时，千里静森戟。

遂移佳菊苗，步着东篱屐。南山忽当眼，净几分晚碧。

黄花行欲开，吹帽尽佳客。丰年公事少，闲日颇自适。

便恐趣公归，翱翔步丹极。晓枕梦催班，朦胧想山色。
依韵和邵不疑寄杜挺之以病雨止冷淘会
梅尧臣（宋代）

邵杜二良守，相逢欲沾醉。
促膝一开颜。衮衮言有味。
或叹季路宜，或语伯夷是。
各怀忠义心，要终岂同异。
我实疏贱躯，政治未使试。
预兹高古谈，懦志生勇气。
明当馔汤饼，疾雨晦天地。
一日不见君，何止如三岁。
口腹尚乖期，荣华可推类。
嗟嗟勿复问，安恬固无媿。
送陈君保作吉赴广漕
王迈（宋代）

昔我与君俱妙龄，同时弃贡乡曲英。
君携令逊伯湖氏，天性好义甚好名。
薄俗斗粟有德色，君视名第鸿毛轻。
此事今无古亦少，百鸟群中孤凤鸣。
老天相知苦不早，囊书匣剑犹书生。
累年文屋提铁骑，共我掎角参齐盟。
我于再战偶得隽，君虽屡衂无弱兵。
长须忽持双鲤至，短褐欲访五羊城。
红粉蛛丝期已近，金滩鸂鶒眼偏明。
知君图南非左计，九万扶摇第一程。
畴昔韩苏行脚处，一草一木被光明。
鳄鱼久出海若避，白鹤诗留泉石清。
葛仙丹井湮眼没，伏波铜柱余峥嵘。
君行窥奇摘海异，海沃磊声气愈盈。
闽士南征可车载，间有铁中夸铮铮。
韶山瑚夏琏只君是，此宝岂久道边横。
吹送鹗书风借便殿前奏赋摩空声。当家魁相衣缽在，
会趾前美大门闳。寿母一笑春生颊，
绣与锦诰来将迎。牵衣儿女莫惜别，
为君为亲在此行。计程何日到庾岭，
梅花雪片飞琼瑛。魁占群芳差易耳，
相期心事在和羹。
送淳安括田省委买都事
何梦桂（宋代）

白马何方来，青丝红锦鞯。
手持省府檄，身著从事衫。
分麾莅属邑，衔命司括田。
一见为鸾凤，不肯为鹰鹯。
视民如有疾，见客似无官。
疲民得贾父，僻壤戴苏天。
群情有欲愬，百口难具宣。
君来五阅月，熟察民颠连。
严为浙偏垒，淳在严万山。
按图览舆地，邑境若斗然。
一分布阡陌，九分奠山川。
垦亩杂沙砾，斸土见水泉。
桑不结趼丝，农不供粥饘。
耕凿地力尽，租税民用殚。
江南享有国，钱塘余百年。
地偏费实浩，额外赋益繁。
和买非正绢，茶役皆赢钱。
民穷未忍死，上慈政令宽。
三年输未足，一榜逋悉蠲。
遗黎戴白叟，尚能话兴元。
天朝大一统，地域跨八埏。
中邦定成赋，远氓均受廛。
吁嗟天地仁，岂使雨露偏。
君归勿委蛇，禁中需牧颇。
原言述民劳，海表同恩波。
相彼西人好，东人争奈何。
伤愚溪三首
刘禹锡（唐代）

故人柳子厚之谪永州，得胜地，结茅树蔬，为沼沚，为台榭，目曰愚溪。柳子没三年，有僧游零陵，告余曰：“愚溪无复曩时矣！”一闻僧言，悲不能自胜，遂以所闻为七言以寄恨。

溪水悠悠春自来，草堂无主燕飞回。
隔帘唯见中庭草，一树山榴依旧开。

草圣数行留坏壁，木奴千树属邻家。
唯见里门通德榜，残阳寂寞出樵车。

柳门竹巷依依在，野草青苔日日多。
纵有邻人解吹笛，山阳旧侣更谁过？
送茂侍者
释如珙（宋代）

一鹗度秋空，秋空无影迹。
千人万人海，聚头空唧唧。
点黑杨岐万，鹫峰藏得密。
寒暑知几年，分付当有日。
谈万说妙者，脱去情尘执。
玉川门
彭士望（清代）

五老好奇不肯住，奔溢余波向东去。下为千尺龙盘涡，上施百障铁围柱。

巨兽撑岈溪谷间，如战昆阳风雨遇。浸玉寒澄万古秋，朗月碧潭风静处。

其他大石散林莽，似掌如茵眠坐具。藓绣云痕锦不如，高下宜人谁所置。

随步苍岩翠壁幽，一曲一转皆新异。可惜豪家盛作园，无因把臂过兹地。

我宿僧堂月上初，夜寂千雷声震厉。屋瓦俱摇地若浮，海水能飞梦犹悸。

起行月石影峥嵘，傀儡峰头暗相觑。人生此际复何为，笑哭有声走形势。

玉门铁壁入者谁，桃源犹带田村气。
偈颂一百二十三首
释祖钦（宋代）

吹毛剑，啮镞机，
肘后符，顶门眼。
潭州城里起五千间寨屋，道林寺里借一百名夫。
你辈后生晚进，茄子瓠子，
吃现成饭，知什么碗。
章贡三咏 其三 翠玉楼
徐鹿卿（宋代）

梦跨长虹海上游，寒生肌骨一壶秋。好风吹得时魂醒，自寄云间翠玉楼。
与姚氏三妹谈吴门名胜口号纪游 其七
周桂清（清代）

行春桥外秋光满，满汊菱窠信手牵。摇舻不知镫火上，城中又见月华圆。
慧聚杂题 夕秀轩
李乘（宋代）

逍遥金地与人疏，山静风光碧有馀。开筑当年看锡卓，焚修今有听星居。

灵株瑞草人难识，明月清风室更虚。坐久半天琼佩响，泠泠此理属真如。
雨后城上种蜀葵效辘轳体联句
刁绎（宋代）

不惮移根远，姑怜向日姿。
春风從自得，夜雨况相姿。
敏速飞霜钁，婆娑拥碧枝。
幽葩兹有待，杂卉漫多奇。
野藿非余尚，迁兰盍尔知。
倾心安所守，卫足岂其私。
得地何妨徒，干霄固可疑。
采幢须夏节，绿饼与秋期。
莫以藂生陋，唯其秀出宜。
迁非拔茅进，爱岂揠苗为。
色解凌溪锦，花应当酒户。
绕栏窠尚小，傍砌影犹卑。
援护情宜倍，栽培力已施。
桃溪容烂漫，竹径耸参差。
不待毛嫱妒，何嫌鲁相辞。
土培忧压嫩，竹插为扶欹。
疏密齐行列，芳华递疾迟。
纖茎簪间导，繁蕊珥交垂。
恐践禽须逐，防侵草必夷。
养完先固本，采折俟乘时。
屡戒园夫守，频烦墨客窥。
拾来同地芥，吟就比江蓠。
泛与萧蒿长，偏饶雨露滋。
何如君子德，修直任荣衰。
句 其六
释延寿（宋代）

绕绣屏飞花外蝶，隔金笼语柳中莺。
题陈倅升卿芝草图二首 其一
曾协（宋代）

别驾阴功草木知，一朝变化出神奇。乍惊蓂荚还同长，更羡卿云向下垂。

文笔分明传异状，画图次第记当时。嘉祥创见轻千古，信宿曾看十样芝。
嘉禾颂七章章四句
吴泳（宋代）

实为我嘉谷，以谷我口腹。
以妥以侑，式介多福。
送杨文绅司训玉田
边贡（明代）

东郭渔阳路，南风几日程。客毡春草色，僧寺晚钟声。

山认盘龙状，州传种玉名。关西旧衣钵，留取付诸生。
题仙都山
梁鼎（宋代）

黄帝升天台，高名壮斗牛。
孤根斜照水，寒色不知秋。
藐与群峰并，圆如一笋抽。
晓妨残月下，晴礙落星流。
危定胜昆阆，登应见沃州。
爱深无尽处，目极更迟留。
书璿公房牡丹
潘阆（宋代）

寺中闻说牡丹花，多少人争耳傍誇。潦倒参军来看晚，数枝已谢病僧家。
送友人牧江州
杜荀鹤（唐代）

本国兵戈后，难官在此时。远分天子命，深要使君知。

但遂生灵愿，当应雨露随。江山胜他郡，闲赋庾楼诗。
古别诗
李贞（唐代）

春风飘客情，春色泥行李。迢迢长安道，磊磊浪游子。

喜我平生亲，载酒垂杨里。下马藉芳草，大釂欢不起。

何知别离难，醉去失天地。更惠苍龙精，雌雄宛相似。

东海歼长鲸，西山斩妖兕。不邀竹帛名，愿以雪国耻。

服之永无斁，与尔同生死。
和张邦兆秋兴三首 其三
祁顺（明代）

故人一别类参商，气序推迁暑又凉。庭院雨馀梧减翠，园林霜后橘生香。

悲秋杜老空怀古，乞巧宗元欲凿方。昨夜乡关频入梦，白云东望海天长。
江头四咏。栀子
杜甫（唐代）

栀子比众木，人间诚未多。于身色有用，与道气伤和。

红取风霜实，青看雨露柯。无情移得汝，贵在映江波。
折桂令·登姑苏台
乔吉（元代）

百花洲上新台，檐吻云平，图画天开。鹏俯沧溟，蜃横城市，鳌驾蓬莱，学捧心山颦翠色，怅悬头土湿腥苔。悼古兴怀，休近阑干，万丈尘埃。
十二声诗 其十 舂声
成鹫（清代）

饥来心计诎，静极耳尘空。何处频相杵，邻家事宿舂。

腰间留片石，庑下寄高踪。寂寂千秋后，闻声怀此公。
闰月廿六日奉御香祈天竺观音於昭庆寺是日得
洪咨夔（宋代）

大士慈悲出补陀，扫除阴翳作人和。
武康芋子盐官枣，遇着丰年也倍多。
邹吏目书至有作兼呈吴县尹 其二
陈献章（明代）

落花遥对石城春，半箧残书一病身。茶筅粟瓶供客尽，不妨人笑长官贫。
和段相公登武担寺西台
杨汝士（唐代）

清净此道宫，层台复倚空。偶时三伏外，列席九霄中。

平视云端路，高临树杪风。自怜荣末座，前日别池笼。
戏题
刘辰翁（宋代）

无人知坦腹，水影半帘苔。惊谓青虫堕，垂丝忽上来。
宣清 或以鹅炙啖我饱而填词
陈维崧（清代）

亦食糠覈耳，只屠门大嚼，差强人意。笑当年哇说于陵，问何人嗜同刘毅。

东郭长贫，左车渐脱，仰天直视。秋社日，恰分将，红掌鹅群净美。

据案爬搔，临餐跳跃，餔歠真佳计。似海客刳龙，壮夫斫彘，飘飘淩云之气。

放箸盘空，借君家、笼中闲戏。
赏心亭
高翥（宋代）

江亭如倚钓鱼矶，面面云檐势欲飞。
西望汀洲依白鹭，东连巷陌接乌衣。
六朝更代人何在，千古兴亡事总非。
客子独怜风影好，倚阑长是欲忘归。
宋宰不赴王倅招有诗次韵
虞俦（宋代）

冷宦门罗雀，高轩间不过。
似闻諠棰楚，莫恨笑弦歌。
会意庭前柏，输香水面荷。
道人观物妙，宴坐养天和。
读张华传
彭汝砺（宋代）

堂堂才业世无邻，坐揖荆吴属晋民。当日若知诛嬖妾，英魂未晋死奸臣。

尚能博识周群物，谁使无谋卫一身。典午基图从此殆，开编令我涕沾巾。
放翁自赞
陆游（宋代）

皮葛其衣，巢穴其居。
烹不糁之藜羹，驾秃尾之草驢。
闻鸡而起，则和甯戚之牛歌。
戴星而耕，则稽汜者之農书。
谓之瘁则若腴，谓之泽则若癯。
虽不能草泥金之检以纪治功，其亦可挟兔园之册以教乡闾者乎。
元日立春三绝
秦观（宋代）

此度春非草草回，美人休著剪刀催。
直须残腊十分尽，始共新年一并来。
秋晚思梁益旧游
陆游（宋代）

忆昔西行万里余，长亭夜夜梦归吴。
如今历尽风波恶，飞栈连云是坦途。
断湘弦（万年欢）
贺铸（宋代）

淑质柔情，靓妆艳笑，未容桃李争妍。红粉墙东，曾记窥宋三年。争间云朝雨暮，向西楼、南馆留连。何尝信，美景良辰，赏心乐事难全。

青门解袂，画桥回首，初沈汉佩，永断湘弦。漫写浓愁幽恨，封寄鱼笺。拟话当时旧好，问同谁、与醉尊前。除非是，明月清风，向人今夜依然。
复用前韵简志尹
李光（宋代）

已谋湖上屋三间，身退聊同倦鸟还。老去最便青箬笠，梦回空想紫宸班。

招邀山月当轩醉，结约江鸥作伴闲。赖有渊明能赋咏，悠然把酒对南山。
冬日同赵与臻閒过雷园
严粲（宋代）

地幽元在郭，景好即为春。相约同来者，能閒有几人。

风池行坠叶，晴隙走游尘。共尔烟霞契，交情深更亲。
送池州一知客
释居简（宋代）

只者些儿把得牢，跨门便见眼尤高。深冤结尽却扫去，业果熟时何处逃。
弋阳渡头
刘过（宋代）

车声尽日滑黄泥，怕听空桑叫竹鸡。
风雨不知春早晚，柳条拖绿半江低。
游径山
楼钥（宋代）

起看海日晓团团，更挹神灯照夜阑。
百万杉松双径杳，三千楼阁五峰寒。
蛰龙何在渺难问，古井丁今竟不眢。
但觅灵泉归洗眼，谁能故把细书看。
诗偈 其一四九
庞蕴（唐代）

外求非是宝，无念自家珍。心外求佛法，总是倒行人。

般若名尚假，岂可更依文。有相皆虚妄，无形实是真。
奉新道中
蔡燮昌（清代）

衰草长松一径斜，隔溪云水罨山家。西风影里夕阳白，开遍野田荞麦花。
酬次道板桥晚望见寄
司马光（宋代）

春来曾约醉河桥，深负垂杨千万条。
今日都门相望处，西风乱叶正萧萧。
依韵和刘原甫舍人赴杨州途次赠予翩翩河中船
梅尧臣（宋代）

我船缓而西，君船迅而东。
缓迅各所尚，不意中路逢。
骥马方腾云，野鹤还就笼。
亦言出处异，同是天地中。
我岂不知命，人空嗟其穷。
何当遂逸性，川上作钓翁。
哭尹师鲁
梅尧臣（宋代）

谪死古来有，无如君甚冤。
文章不世用，器业欲谁论。
野鸟灾王傅，招辞些屈原。
平生洛阳友，零落几人存。
御街行·夭非华艳轻非雾
欧阳修（宋代）

夭非华艳轻非雾。来夜半、天明去。来如春梦不多时，去似朝云何处。乳鸡酒燕，落星沈月，紞紞城头鼓。参差渐辨西池树。朱阁斜欹户。绿苔深径少人行，苔上屐痕无数。遗香馀粉，剩衾闲枕，天把多情赋。
和汉老弟南坡三十韵
虞俦（宋代）

北阙书休上，东山妓不携。宦情元梦鹿，交道只黄鹂。

瓜戍怀桐元，星回直摄提。双凫方欲下，只履又还西。

尘土惭书剑，江山识杖藜。青冥甘蹭蹬，素手孰提撕。

笑幕空巢燕，怜藩几触羝。兹坡何爽垲，造物复推挤。

萧寺钟声远，坊门酒旆低。目行无远近，脚力免攀跻。

更喜经前圃，何妨过小溪。烟林轻曳练，云岫近横梯。

井邑千家丽，川原四望迷。披榛通曲径，锄麦乱蔬畦。

梅杏增奇观，牛羊失旧蹊。道傍知苦李，霜后认红梨。

植竹行抽笋，栽杨蚤秀稊。霞蒸桃处处，露怨草凄凄。

红白宜相间，高卑未得齐。壶浆旁舍乞，饭裹小童赍。

著屐应同谢，登仙不羡倪。芳菲催羯鼓，早晚映榱题。

葵绿新含露，芹香旧煮泥。鸿宾天外去，鸠妇雨中啼。

密荫真堪托，安枝可以栖。应须回俗驾，未肯厌家鸡。

蜂识花前酒，鸦随陇上犁。角看童子丱，齿见老人齯。

靖节莲为社，梁侯稗觅稊。问渠何所见，公子岂知嵇。
奔亡道中其四
李白（唐代）

函谷如玉关。
几时可生还。
洛阳为易水。
嵩岳是燕山。
俗变羌胡语。
人多沙塞颜。
申包惟恸哭。
七日鬓毛斑。
诸友泛舟石湖还次治平
蔡羽（明代）

水气连山霭，晨游夕未穷。
烟中悬涧暝，天畔蹑云空。
新月在潭底，百花燃镜中。
竹房禅榻隐，处处爱山翁。
明道元年章献明肃皇太后朝会十五首
佚名（隋代）

圣母有子，重光类社。
圣皇事母，感极天人。
百辟在庭，九备具陈。
礼容之盛，万国咸实。
哭薛元善兄弟
薛嵎（宋代）

寂寞一窗灯，随风灭又明。
空堂连夜雨，白发哭儿声。
树色悲摇落，交情隔死生。
唯应骨肉爱，为鬼亦同行。
别严和之
陆游（宋代）

千里风烟行路难，旅舟应过子陵滩。
人间富贵知何物，莫负君家旧钓竿。
夜泊英州
杨万里（宋代）

旅病情先恶，愁眠梦更惊。
犬须终夕吠，月到五更明。
未解波头意，偏来枕底声。
平生厌行路，投老正追程。
赵玿赴成都府广都县尉以送君南浦伤如之何为
李廌（宋代）

蜀都蕴奇气，古今生英儒。
歌童选何武，狗监献相如。
煌煌直金马，蔼蔼侍玉除。
归入芸香阁，无废五车书。
归鼎湖作 其一
释元觉（明代）

大道原无住，斯行亦偶然。片帆悬渡口，孤棹入湖天。

山色留前古，溪声送暮年。江心应有月，松际几时圆。
春水
郭祥正（宋代）

春水碧泱泱，平堤映绿杨。田畴资灌溉，鸥鸟共徜徉。

放饵愁空掣，浮杯兴最长。晚风吹细浪，仍送落英香。
朱陵洞
李思聪（宋代）

灵峰七十二巑岏，紫盖芙蓉杳蔼间。
影浸潇湘盘地脉，秀擎翼轸插天关。
真君玉册光千古，赤帝璇宫镇八蛮。
好比吾皇大桩算，万年松在最高山。
次韵酬郑荣绪
沈辽（宋代）

长夏苦袢暑，何适可开眼。为约山间行，远访金仙馆。

时当岁旱凶，人迹尚犹罕。况复有游客，来结青云伴。

古松临水濒，我意秋可款。怅羡彼中人，一去不复返。

高深步巘崿，我道方坦坦。山僧多故人，不复怪敖诞。

延我火齐柈，酌我流霞盏。少小不预事，老大更慵懒。

岩花为谁撷，藕丝闷独绾。尔来复多雨，昨夜重湖满。

欲榜一舟归，舟敝不可拣。世事久忘怀，吾言固无间。

无乐亦无忧，亮非斗筲算。
送吕清叔 其二
徐积（宋代）

昨夜月初圆，今宵月初缺。月圆月缺本无情，惟有文通恨难说。
寄贺建康留守范参政端明二首 其一
杨万里（宋代）

寄衣不是未教归，不合威名满四夷。天与中兴开日月，帝分万乘半旌旗。

春生锦绣山河早，秋到江淮草木迟。卧护北门期月尔，却专堂印凤凰池。
游赵氏洲居
海旭（明代）

小港悭通棹，行知经几滩。败荷还立雪，寒水不生澜。

扫石容苔瘦，栽松待鹤安。梅花如有月，借我一宵看。
次韵 其一
张孝祥（宋代）

空岩相望一牛鸣，不要邮签报水程。天接海光通外徼，地连江势挟重城。

丝纶叠至龙恩重，绣斧前驱蜑雾平。凤阁鸾台有虚位，请君从此振朝缨。
寒食日孟司理送酒
王庭圭（宋代）

两翁俱是江南客，寒食他乡叹滞留。燕舞莺啼春未老，一樽分我洗穷愁。
和同省秋省宿
朱胜非（宋代）

老火未甘退，稚金方力征。炎凉分胜负，顷刻变阴晴。
忆少年·一钩斜月
朱彝尊（清代）

一钩斜月，一声新雁，一庭秋露。
黄花初放了，小金铃无数。
燕子已辞秋社去，剩香泥，旧时帘户。
重阳将近也，又满城风雨。
落日
张耒（宋代）

落日西风急，空山客独惊。
夕云寒不动，秋水暮多声。
粟厌周人饭，莼思故国羹。
南飞有征雁，羡尔羽毛轻。
友人搜录东沙公遗集感而赋诗 其二
李邺嗣（明代）

黭黭关河白日微，遥看天末泪沾衣。空怀东郡门人怨，欲觅西台故客稀。

马鬣十言谁表墓，龙威一卷独扬辉。藉闻德祐年来事，益叹人间岁月非。
云岩
李复（宋代）

径转随高下，欹危乱石中。
寒岩朝起雾。空谷夜生风。
疏竹连残屋，惊麏逐断蓬。
求栖问茅舍，非浅爱田翁。
过修诚馆
李公明（宋代）

败馆冷如许，修诚志已非。
风光不曾改，人事故相违。
寸碧雪山出，争喧风叶飞。
伤心旧时月，长是送人归。
答文胜大师清柱书
齐己（唐代）

才把文章干圣主，便承恩泽换禅衣。

应嫌六祖传空衲，只向曹溪求息机。
冬日来观鼓山新阁偶成古风三十韵
李纲（宋代）

寻盟访鼓山，风物宛如昨。山中有开士，弹指成杰阁。

应真飞锡来，一一得所托。翚飞骞栋甍，绚烂丽丹雘。

峨峨大顶峰，孤影入檐角。乃知象教力，建立必卓荦。

却为灵源游，云木互参错。岩深松桂香，石古苔藓剥。

冬温日清美，景短气萧索。天然资野逸，安用遮翠幕。

快哉缅登临，及此小摇落。乘高望瀛海，南极露垠堮。

蓬壶在跬步，谁谓仙山邈。苍茫杳霭中，万象恣磅礴。

回头睇中原，郡国半沙漠。犬羊污宫殿，蛇豕穴城郭。

畴能挽天河，一洗氛祲恶。我生多艰虞，久矣衰病作。

君恩听言归，养拙侣猿鹤。忽忽岁遒尽，平子殊不乐。

幸同二三子，杖履遍丘壑。跻攀力尚强，谈笑心无怍。

野鹿饱丰甘，冥鸿在寥廓。翻思轩冕间，何异遭束缚。

斯游信清绝，妙赏寄寂寞。晚来凄以风，远色秀增岳。

泠泠钟磬声，随月度林薄。惄焉感时心，未免如陨箨。

倘能驾云螭，岂复忧世瘼。会当期若士，相与踞龟壳。
书汜水关寺壁
王安石（宋代）

汜水鸿沟楚汉间，跳兵走马百重山。
如何咫尺商於地，便有园公绮季闲。
春晚
范成大（宋代）

荒园萧瑟懒追随，舞燕啼莺各自私。
窗下日长多得睡，尊前花老不供诗。
吾衰久矣双蓬鬓，归去来兮一钓丝。
想见篱东春涨动，小舟无伴柳丝垂。
兴元府园亭杂咏 四照亭
文同（宋代）

峦岭附梁山，汀洲随汉水。秋容上屏障，左右二百里。

此景谁能论，残霞独凭几。
江下山居
黄裳（宋代）

不卜西湖卜此山，江天方作洞天寒。海门有信蓬莱近，丹室无尘宇宙宽。

一箭昔人曾却浪，五云何日便骖鸾。小桥流水通幽径，休向朋宾说内观。
祇园寺
綦毋潜（唐代）

宝坊求往迹，神理驻沿洄。雁塔酬前愿，王身更后来。

加持将暝合，朗悟豁然开。两世分明见，馀生复几哉。
漫兴十首 其一
唐寅（明代）

十载铅华梦一场，都将心事付沧浪。内园歌舞黄金尽，南国飘零白发长。

髀里肉生悲老大，斗间星暗误文章。不才剩得腰堪把，病对绯桃检药方。
挽周迂村
彭启丰（明代）

举世罕中行，同人思狷者。迂村岂真迂，古调自陶写。

独行寡朋侪，结习耽风雅。清如冰弦弹，冷若松风泻。

卧病同袁安，苦吟类东野。一编手自携，不道知音寡。

盈缩有前期，年命讵尔假。新诗入选家，渍墨泪盈把。

墓槚何时封，踟蹰夕阳下。
送洪内翰使虏
范成大（宋代）

郊庙熙成霈率滨，罪如猾夏亦维新。
边烽已却来南虏，使节犹烦第一人。
遥想穹庐占汉月，便呼重译布唐春。
单于若问公家世，说与麒麟画老臣。
花烛行
宋之问（唐代）

帝城九门乘夜开，仙车百两自天来。列火东归暗行月，浮桥西渡响奔雷。

龙楼锦障连连出，遥望梁台如昼日。梁台花烛见天人，平阳宾从绮罗春。

共迎织女归春幄，俱送常娥下月轮。常娥月中君未见，红粉盈盈隔团扇。

玉樽交引合欢杯，珠履共蹋鸳鸯荐。漏尽更深斗欲斜，可怜金翠满庭花。

庭花灼灼歌秾李，此夕天孙嫁王子。结缡初出望园中，和鸣已入秦筲里。

同心合带两相依，明日双朝入此微。共待洛城分曙色，更看天下凤凰飞。
冬夜敬录重桂堂集
许传霈（清代）

一编到手浑如梦，三载伤心谢斩衰。开卷依然亲阿父，沈吟能勿痛孤儿。

流离应许观摩益，风木空滋魂梦疑。历劫不磨知有在，残书珍重岁寒时。
松云庵次韵赠李方伯惟诚
白圻（明代）

山外楼台倚大荒，山中岁月静禅堂。诗从左辖吟西寺，酒向东邻过短墙。

古树寒云迷去辙，空阶夜雨对焚香。不须到处栽桃李，已有甘棠荫此方。
和三乡诗
李缟（唐代）

会稽王谢两风流，王子沉沦谢女愁。

归思若随文字在，路傍空为感千秋。
寄白司马
徐凝（唐代）

三条九陌花时节，万户千车看牡丹。

争遣江州白司马，五年风景忆长安。
临终诗
薛准（唐代）

旧国深恩不易酬，又离继母出他州。

谁知天怒无因息，积愧终身乞速休。
鹊踏枝 庚申元夜独坐，口占
潘榕（清代）

爆竹声喧箫管奏。佳节年年，又到元宵候。灯火六街明似昼。

一檠独坐听寒漏。

豪兴而今非复旧。老去时迁，愁攒眉间斗。冷淡繁华都阅透。

梅花许我同清瘦。
纪圣诗
宋祁（宋代）

沙麓披祥牒，金刀袭裔昆。
嫔虞冠妫汭，生子首姜嫄。
自昔仪椒冠，乘时正翟轩。
袆褕躬象服，黄老好名言。
慈荫天同广，柔风律并暄。
露光流月姊，秘纬应星鼋。
嗣统开横兆，遵遗奉寿原。
爱亲周道始，加太汉仪尊。
参务丝言慎，临朝玉色温。
从容携日月，指顾靖乾坤。
尽散脂田邑，亲缲茧舍盆。
纪功彤管史，贻训濯龙门。
宝稼兴东户，佳兵戢左鞬。
万灵翔气辨，五始匝春元。
夜陨西方雨，神清积石源。
良时标历凤，延祝动廷鸳。
缫玉虹光射，丝囊露采翻。
斋科蕊珠馆，供会佛家园。
荐寿超千劫，同寅望九阍。
南风来助曲，北斗下临罇。
瑞鉴红摇旭，香罂碧袅昏。
钦承子道至，奉养母仪敦。
雉翣横霏雾，仙盘滟瑞暾。
紫云回幄影，银蒜动钩痕。
我有吹笙宴，朝均湛露恩。
伻图迈明辟，杂霸掩曾孙。
束帛沾群后，张旜答树惇。
思贤君子荇，循法大夫繁。
赆贝南浮海，邦图北际鲲。
此时归宝算，仙石奉绵存。
东池
张耒（宋代）

东池秋水清，历历见沙石。
枯荷半倒折，风起鸣摵摵。
悠悠岸边菊，灼灼好颜色。
芬芳人不知，寂寞聊自得。
寒蛩白日啼，晚叶霜余赤。
无人野竹繁，积雨平桥侧。
嗈嗈云间鸿，岁晚霰雪迫。
乘闲辄独游，官闲幸无责。
菩萨蛮 其二十
尤侗（清代）

平生脱手千金剑，衣鹑马狗今谁盼。负负复何言，饥来难叩门。

白衣应送酒，凝望终无有。不见夜飞蝉，山妻剧可怜。
安期生
李攀龙（明代）

安期生，参驾白鹿云中行。参驾白鹿云中行，下游来，安期生。

白鹿皎皎金为羁，玉为缨。顾见蓬莱三山十二城，安期生自署其名。

过谒四海五岳，后从麒麟赤凤迎。禹汤文武不足令，令我今上应太平。

拥护左右贤公卿，稽首圣人大道成。仙女罗坐吹笛笙，天神八面侍卫明。

流乌衔符翔殿廷。悲吟我主享万年，皇帝求一得命延。
寄杨济伯
陆游（宋代）

闻道皇华使，来从万里回。
五溪春荠老，三峡暮猿哀。
昔日文昌省，频年灩澦堆。
问君何地险，斟酌寄声来。
小师景用请赞
释普宁（宋代）

要赞而无德可赞，要骂而无过可骂。
赞与骂不及处，大地而小能载。
秋夜与空舟弄泉于北溪之上赋是诗
赵文（宋代）

四更欲尽草露湿，万籁不鸣山月闲。
往往虎蹄留道上，时时人语出林间。
隐居杂兴 其四
杨公远（宋代）

生计新来喜有涯，莳菘栽韭树桑麻。惯眠纸帐三竿日，饱听萍池两部蛙。

往事真成看堕甑，凡身安敢望乘槎。一般受用还官样，门外黄蜂为报衙。
宫词 其二十
张公庠（宋代）

过苑中官排办时，江梅初绽两三枝。春寒呵手晨妆罢，帘外人催从驾迟。
次韵偶成
苏辙（宋代）

交情淡泊久弥新，吏役萦缠日益纷。
香火社中真避世，簿书丛益强论文。
樽罍正及明蟾夜，舟楫来随早雁群。
世俗如君今有几，真将富贵等浮云。
杭山八景 其一 万松书舍
章鉴（宋代）

万个长松覆短墙，碧流深处读书房。香生石觐春云湿，影落篝书夜雨凉。

亘代陶镕周礼乐，百年嘉会宋文章。天机悟到忘言表，又喜涛声送夕阳。
二月五日再火吾庐复免
周紫芝（宋代）

昨日北风如箭疾，城南一燎三百室。城西片瓦不复存，今日风高火仍急。

池鱼已作沸鼎焦，槁木那容飞鸟集。糗粮不峙恐民流，楼橹俱空忧盗入。

传闻此火颇异常，宋卫陈郑实同日。城中有屋无二三，道路横尸十六七。

三州飞报急上闻，诏书亟下隆宽恩。既令折券已逋责，复振仓廪苏穷民。

东南无事官失职，火政不脩户无耤。坐令恶少恣焚烧，更以深忧贻玉食。

小人何幸独晏然，饱食怀惭面仍赤。
行路难四首 其二
何景明（明代）

天河荧荧西北转，织女牵牛不相见。由来天上亦别离，何怪人间有悲怨。

世情磷薄恶衰贱，驾车骑马有人羡。少年不得君爱惜，红颜胜人亦何益。
东楼雨中七诗 其二
王元粹（金朝）

倚楼人看水东流，桥上行人却望楼。零落故宫无觅处，萧萧禾黍满城秋。
读子思诗二首 其二
毕仲游（宋代）

子思诗句好，当日少知音。不作苏梅体，犹胜庾鲍吟。

郏城山不改，清颍水犹深。试问安良事，流传直至今。
和元立使君起字
韩淲（宋代）

敢为蚍蜉憾，谩作蒹葭倚。荒唐北溟鱼，怪诞南柯蚁。

朗吟韵已分，更酌盏可洗。挥手问黄山，夜半笙鹤起。
玉山道者还家诗
佚名（明代）

春色阑珊四月天，数声啼鸟落花前。
荷知有热先擎盖，柳为无寒渐脱绵。
处处劝耕梅子雨，家家缲茧竹篱烟。
凭谁寄语仙源客，洞口云封信不传。
七夕偶成 其二
袁宏道（明代）

儿女纷纷乞巧，先吐老矣何求。不用丐灵乌鹊，唯宜拙守斑鸠。
移住西门之溪上
程公许（宋代）

罢官来就湖州住，为爱双流贯一城。僦屋本非嫌僻静，开窗正要纳空明。

鱼虾幸可随宜买，饘粥何妨逐渐营。况有双梅供索笑，昭琴底处有亏成。
周富儿歌
金福曾（清代）

黑蜧吼急魃舞狂，三年赤地无耕氓。男泉女布尽流散，幺凤乃逐哀鸿翔。

嵩山之阳汝水曲，蓬门弱息颜如玉。不随越女斗铅华，已许梁鸿联眷属。

饥驱各自走天涯，大地狂飙飏落花。万丈游丝牵不住，长淮呜咽渡香车。

红颜自恨生无福，死别生离抛骨肉。城北徐偏晚问名，墙东宋又来窥目。

琴心一曲卓姬奔，桃李无言息妫辱。儿女从来责备宽，何妨富贵藏金屋。

吁嗟罗敷自有夫，莫将红豆误蘼芜。女贞之树倚天际，磊磊早具凌霜株。

覆巢已分无完卵，合浦安知再返珠。有人太息发奇愿，欲与天公补离恨。

万紫千红总护持，况是幽兰滋九畹。白璧求完漆室贞，黄金待赎文姬券。

捐金屡赎屡不成，绿珠难与豪家争。谁欤高谊拯奇节，绣衣使者来彭城。

若非铃阁官符力，难慰穷闺破镜情。千里明驼送故乡，不知夫婿在何方。

临行别有心中事，欲言不言神转伤。儿生未识藁砧面，儿去先登阿母堂。

迤逦关山行复止，停车为访长千里。阿兄则来婿未归，乍见牵衣集悲喜。

掌上珠仍送入怀，奁中镜尚虚连理。人生离合最无端，荡子青春去不还。

窦氏征袍苏氏锦，何时明月照团圞。云茶南下日纷纷，精卫难填海底魂。

安得黄衫皆任侠，却教红粉尽衔恩。
可叹 其四
王彦泓（明代）

见人偶语暗心惊，叵测风涛有变更。著布小怜姿韵在，啼妆孙寿病愁并。

忍言憔悴羞相见，喜耐危疑表至诚。奇祸不妨含笑受，旧恩山重一身轻。
送周思道再知汉州三首 其一
范祖禹（宋代）

千山行尽见平川，鸡犬相闻俗晏然。父老共知仁圣意，十年重借使君贤。
和子由寒食
苏轼（宋代）

寒食今年二月晦，树林深翠已生烟。
绕城骏马谁能借，到处名园意尽便。
但挂酒壶那计盏，偶题诗句不须编。
忽闻啼鵙惊羁旅，江上何人治废田。
和陶读《山海经》
苏轼（宋代）

乱离弃弱女，破冢割恩怜。
宁知效龟息，三岁号穷山。
长生定可学，当信仲弓言。
支床竟不死，抱一无穷年。
别葛使君
王安石（宋代）

邑屋为儒知善政，市门多粟见丰年。
追攀更觉相逢晚，谈笑难忘欲别前。
客幙雅游皆置榻，令堂清坐亦鸣弦。
轻舟后夜沧江北，回首春城空黯然。
梅花喜神谱·小蕊一十六枝
宋伯仁（宋代）

药性贵温凉，胡为辛且烈。
无与桂附徒，天资更趋热。
原东居喜唐温琪频至
贾岛（唐代）

曲江春草生，紫阁雪分明。汲井尝泉味，听钟问寺名。

墨研秋日雨，茶试老僧铛。地近劳频访，乌纱出送迎。
送杜安行东上
郭印（宋代）

忆初谋食广汉城，同时偶得三益友。
心将金石许平生，但笑纷纷翻覆手。
人言兄弟性稍异，朝暮追随祗诗酒。
而今星散各参辰，空馀孤月照窗牖。
少城咫尺有张侯，素书频得问安否。
蒲节三月不厮见，梦绕锦屏山下走。
更怜吾子别经年，幽怀郁郁无由剖。
况兹来书又东去，万里严风吹马首。
朝廷多事正求言，自负应云舌在口。
力陈时策瘳邦国，肯与寒儒较先后。
男儿立志岂寻常，要使高名齐北斗。
一科一第奚足道，富贵浮云非我有。
同吴家兄弟游东山约仲诚不至
释德洪（宋代）

东山重到读题名，胜践清游此合并。雾雨开晴秋满眼，暮云欲合句先成。

走禅璧月寒林静，来客兰丛玉树清。我老吐词如朽木，蒸成芝菌报升平。
送狸奴无言师
周权（元代）

香积清斋禅老家，地无馀鼠涴尘沙。狸奴不用惭尸素，清夜蒲团伴结伽。
题沧洲书舫图送张子明归武夷
刘崧（元代）

沧洲远在武夷西，九曲寻源路恐迷。潭面晚晴花苒苒，岩腰春暝草萋萋。

何年对月思朋好，此日看云信杖藜。安得从君棹书舫，酒壶诗帙镇相携。
句 其一
赵汝回（宋代）

春风过后雪初白，夜雨晴时水亦香。
市隐
唐锦（明代）

满城车马任追攀，静卧心閒梦亦閒。门外红尘三十丈，垂帘如隔万重山。
遗怀
慧霖（清代）

云自高飞水自流，清风拂拂拟仙游。寸丝不挂真行脚，长物全无且掉头。

未到百年空万想，能超一劫已千秋。前因后果分明在，欲唤山猿与唱酬。
天寒雨雪有感时事
何其超（清代）

相对茫茫感百端，侧身天地未为宽。风来江上波涛阔，雪满山中草木寒。

侧席方知儒术重，登坛总觉将才难。洛阳年少休长叹，好及良时策治安。
山居即事 其五
释绍嵩（宋代）

老去慵仍甚，幽欢良自如。性将时共背，身与世俱疏。

水色含群动，秋容淡夕虚。惬心皆乐事，真作野人居。
句 其五
陶弼（宋代）

黄柑鲈鲙金膏蟹，使我秋风未拂衣。
厓门奇石
容朝望（明代）

壮哉波心之石生绝奇，凌空屹立势如飞。鸾翔凤翥不足数，白龙跃出昆明池。

溟濛烟雾惊波里，巨鳌鼓鬣参差起。中流隐隐障狂澜，冯夷却扫三千里。

银车驾马呼天来，坐令屏息如衔枚。长鲸俯首不敢动，空馀蜃气成楼台。

飘风暴雨何迅速，深谷为陵陵为谷。惟有厓门两岸边，鹭渚鸥沙接平陆。

朝朝暮暮变桑田，青山绿水自年年。渔舟贾舶閒来往，帆樯不断行人烟。

洪涛巨浸今千载，潮落潮生长不改。毋乃龙宫推出铁昆崙，来与乾坤镇沧海。

镇沧海，何嶙峋，若比朝中是直臣。
次韵杜安行嘉陵春日书事十首
郭印（宋代）

老觉情怀别，愁随节令来。
草茅思雨露，天地涨氛埃。
屋雀春弥怨，山云昼不开。
何人知此意，藜杖独登台。
留题保和殿壁
蔡京（唐代）

琼瑶错落密成林，桧竹交加午有阴。恩许尘凡时纵步，不知身在五云深。
次韵周公子秋日书怀
王庭圭（宋代）

酒酣下笔不能休，写尽江南万斛愁。长史果为何物汉，中军不是置书邮。

又闻战马将休息，且任浮鸥自去留。触目西风易增感，山川信美莫登楼。